Roniocu 'oduzima' posao: Ekipa Šibenik Metea dobila prirodnog saveznika u čišćenju kamere Pregledavajući snimke koje je podvodna kamera na Martinskoj zabilježila posljednjih mjesec dana, Darko Begić iz Šibenik Metea primijetio je da vrijedni morski ježinac svako malo obiđe kameru i očisti je od naslaga koje se nakupljaju na staklu, i tako pomaže roniocu Nevenu Cukrovu koji svakih desetak dana zaroni i obriše je od naslaga algi i sluzi.

03.08.2016, 08:58h03.08.2016, 10:04hA.M.C.

- Vadio sam materijal koji je kamera zabilježila u sedmom mjesecu i naišao sam na ježinca par puta. Pretpostavljam da je primijetio kako se naslage nakupljaju na njoj, pa on uredno napravi đir i to obriše. Dobili smo prirodnog saveznika koji odradi dobar dio posla umjesto nas – priča nam Begić.

Otkako je početkom srpnja puštena u rad podvodna kamera koju je postavila ekipa Šibenik Metea zajedno sa znanstvenicima Zavoda za istraživanje mora Instituta Ruđer Bošković, kamera je postala vrijedan izvor informacija o životinjskom i biljnom morskom svijetu. 'Uhvatila' je glavatu želvu, jedinog gmaza koji naseljava Sredozemno i Jadransko more, ronioca koji je ukrao perisku, a sada je učestalo obilazi i morski ježinac.

- Iznenađeni smo popularnošću podvodne kamere, većina hrvatskih, ali i brojni regionalni mediji prenijeli su vijest o njoj, a zanimljivo je što je čak i najpoznatija svjetska web stranica za praćenje uživo – drži u top 10 najpopularnijih – dodaje Begić.